38 डिग्री तक जाएगा, फसलें और सब्जियां होंगी प्रभावित; 5 जुलाई से एक्टिव होगा मानसून
Punjab Weather Forecast; Rain Alert Effect On Farmers | Amritsar Jalandhar Ludhiana पंजाब में मानसून के पहुंचने के बाद भी समान्य से कम बारिश दर्ज की जा रही है। बीते कल एक-दो जिलों को छोड़ कहीं भी बारिश रिपोर्ट नहीं हुई।
पंजाब में मानसून के पहुंचने के बाद भी समान्य से कम बारिश दर्ज की जा रही है। बीते कल एक-दो जिलों को छोड़ कहीं भी बारिश रिपोर्ट नहीं हुई। जिसके चलते तापमान में बढ़ोतरी देखने को मिल रही है। मौसम विभाग के अनुसार, यह मौसम अगले 2 दिन और बना रहने का अनुमान है और बुधवार से एक बार फिर मानसून एक्टिव होगा।
बीते 24 घंटों की बात करें तो चंडीगढ़ में 7.2MM बारिश दर्ज की गई, जबकि फतेहगढ़ साहिब में 8MM, मोहाली में 2MM, बरनाला में 1MM और होशियारपुर में 0.5MM बारिश दर्ज की गई। अन्य पूरे राज्य में बीते दिन सूखा ही रहा। मानसून के शुरू होने से पंजाब में रातें ठंडी हो रही हैं, जिससे दिन व रात के तापमान में 8 से 10 डिग्री का ही अंतर देखने को मिल रहा है। यही कारण है कि उमस अब लोगों को परेशान कर रही है।
वहीं, आज पंजाब में समाणा, पटियाला, नाभा, राजपुरा, डेराबस्सी, फतेहगढ़ साहिब, अमलोह, मोहाली, बस्सी पठाना, खरड़ और चमकौर साहिब में बारिश के आसार बन रहे हैं।
5 जुलाई को बदलेगा मौसम
पंजाब के अधिकतर हिस्सों में 5 जुलाई को बारिश के आसार बन रहे हैं। 3-4 जुलाई को पंजाब के शहरों का तापमान 37-38 डिग्री तक पहुंच जाएगा, लेकिन 5 जुलाई के बाद एक बार फिर मानसून एक्टिव होता दिखेगा और तापमान में गिरावट देखने को मिलेगी।
फसलों के लिए अच्छा नहीं मौसम
मौसम विभाग के अनुसार, जुलाई महीने में तापमान 40 डिग्री के पार देखने को मिलता है, लेकिन बीते महीनों में वेस्टर्न डिस्टरबेंस व बिपरजॉय के कारण पंजाब में जून और अब जुलाई में तापमान में बीते सालों से 6 से 8 डिग्री तक कम दर्ज किया जा रहा है।
मौसम विशेषज्ञों के अनुसार तापमान में इस गिरावट का असर फसलों पर भी देखने को मिलेगा। धान की बिजाई व ग्रोथ में इसका असर दिखेगा। वहीं सब्जियों के लिए भी ऐसा मौसम ठीक नहीं है। पौधों को कीड़े व बैक्टीरिया प्रभावित करेंगे, जिससे पौधे सूखने का भी डर है।
जाने अपने शहरों का तापमान
अमृतसर- शहर का न्यूनतम तापमान बीते दिन के मुकाबले 1.1 डिग्री अधिक दर्ज किया गया। आज शहर का न्यूनतम तापमान 28.1 डिग्री पहुंचा। वहीं आज अधिकतम तापमान 37 डिग्री के करीब दर्ज किया जाएगा।
जालंधर- शहर का न्यूनतम तापमान 27 डिग्री के करीब दर्ज किया गया। आज जालंधर व आसपास के एरिया में बारिश के आसार नहीं हैं। जिससे तापमान में बढ़ोतरी होगी और अधिकतम तापमान 37 डिग्री के करीब दर्ज किया जाएगा।
लुधियाना- शहर का न्यूनतम तापमान 25.5 डिग्री दर्ज किया गया। यहां भी अगले दो दिन बारिश के आसार नहीं दिख रहे। दिन का अधिकतम तापमान 37 डिग्री के करीब दर्ज किया जाएगा।